এই নৃশংস ঘটনা রুপোলি পর্দার গল্পকেও হার মানায়। রাতের খাবার দিতে সামান্য দেরি হওয়ায় নিজের স্ত্রীকে গুলি করে হত্যা করল দিল্লির এক বাসিন্দা। তার বয়স ৬০। ঘটনার জেরে বাকরুদ্ধ ওয়াকিবহাল মহল।
সময়ের গুরুত্ব নিশ্চয়ই রয়েছে জীবনে, কিন্তু সেই গুরুত্ব এমনও হওয়া উচিত নয়, যা একজনের জীবন নিয়ে নেবে। কিন্তু ঘটনাক্ষেত্রে দেখা গেল তা-ই। একটি সর্বভারতীয় সংবাদমাধ্যমে প্রকাশিত খবর অনুযায়ী পুলিশ জানিয়েছে, গত শনিবার গভীর রাতে মদ্যপ অবস্থায় বাড়ি ফেরে অশোক কুমার নামে ওই ব্যক্তি। এর পরেই সে খাবার চায়। খাবার দিতে দেরি হওয়ায় স্ত্রী সুনয়না-র সঙ্গে বাতবিতণ্ডায় জড়িয়ে পড়ে সে।
অভিযোগ উঠেছে, রাগের মাথায় ৫৫ বছরের স্ত্রীর মাথায় গুলি করে অশোক। আশঙ্কাজনক অবস্থায় তাঁকে হাসপাতালে নিয়ে যাওয়া হলে, চিকিৎসকরা মৃত ঘোষণা করেন।

এই বিষয়ে অন্যান্য খবর

আম খেয়েই সরে গেল পথের কাঁটা! জালে স্ত্রী, খোঁজ চলছে প্রেমিকের


পুলিশের দাবি, জেরায় ৬০-বছরের অশোক স্বীকার করেছে, প্রতিদিন মদ্যপান করে বাড়ি ফিরত সে। শনিবার, ঘরে ফেরার পর স্ত্রীর সঙ্গে তার কথা কাটাকাটি হয়। অশোক বলে, তার স্ত্রী মদ্যপান নিয়ে কথা বলছিল। কিন্তু, সে তাড়াতাড়ি খাবার দিতে বলে।
পুলিশের দাবি, খাবার দিতে দেরি করায় রাগের মাথায় স্ত্রীকে গুলি করে অশোক। পুলিশ অশোককে গ্রেফতার করেছে। হুঁশ ফেরার পর নিজের কৃতকর্মে এখন অনুতপ্ত সে।